Laguna (izdavačka kuća)
Izdavačka kuća „Laguna“ osnovana je u Beogradu 1998. godine. Jedna je od najvećih izdavačkih kuća u Srbiji koja objavljuje blizu 350 novih naslova godišnje. Od nastanka je objavila preko 3.000 naslova.

Autori 
Prva Lagunina izdanja su bile knjige jednog od najpopularnijih engleskih pisaca — Terija Pračeta. Danas se među stranim autorima koje ova izdavačka kuća objavljuje nalaze imena mnogih svetskih klasika (Šekspir, Čehov, Kafka) i poznatih savremenih svetskih pisaca, najviše engleskog, španskog, nemačkog, francuskog i ruskog jezičkog izraza: nobelovci Mario Vargas Ljosa, Herta Miler, Žoze Saramago, Ginter Gras, Toni Morison, Česlav Miloš, Mo Jen, Svetlana Aleksijevič, zatim Bret Iston Elis, Amin Maluf, Ana Marija Matute, Maks Friš, Mark Aldanov, Toni Parsons, Roberto Bolanjo, Margaret Atvud, Martin Valzer, Bil Brajson, Džordž Eliot, Hans Falada, Haled Hoseini, Viktor Peljevin i dr. 

Od domaćih pisaca Laguna je objavila dela mnogih klasika srpske književnosti i savremenih autora, među kojima su Ivo Andrić, Miloš Crnjanski, Slobodan Selenić, Borislav Pekić, Svetlana Velmar-Janković, Dobrica Ćosić, Miroslav Antić, Dragoslav Mihailović, Ljubivoje Ršumović, Filip David, Dragan Velikić, Radoslav Petković, Svetislav Basara, Ljubica Arsić, Vule Žurić, Ivana Dimić, Vladimir Kecmanović, Nikola Malović, Ivan Ivanji, Igor Marojević, Mirjana Novaković, Uroš Petrović, Dejan Stojiljković, Slobodan Vladušić i dr.

Izdanja 
Pored domaće i strane beletristike u svim žanrovima, objavljuje i antologije priča domaćih i stranih pisaca, eseje, autobiografije, putopise, knjige za decu, slikovnice, leksikone i enciklopedije, istorijske i muzičke monografije, kuvare, knjige iz oblasti popularne nauke, filozofije, psihologije, mitologije i umetnosti.

Poslovanje 
Pored plasmana knjiga na tržištu Srbije, Laguna je prisutna i u Crnoj Gori i BiH (Republici Srpskoj). Klub Laguninih čitalaca broji 400 hiljada članova, a izdavačka kuća ima blizu 50 knjižara i klubova čitalaca u Srbiji (Beograd, Novi Sad, Niš, Vršac, Gornji Milanovac, Jagodina, Kragujevac, Valjevo, Požarevac, Užice, Kraljevo, Loznica, Zrenjanin, Kruševac, Subotica, Čačak, Šabac, Zaječar, Leskovac i Sremska Mitrovica) i u regionu (Sarajevo, Banja Luka, Tuzla, Podgorica, Nikšić). Dva puta godišnje, u junu i decembru, Laguna organizuje popularnu manifestaciju „Noć knjige“, kada svojim čitaocima nudi ne samo svoja, nego i izdanja drugih izdavača uz velike pospuste.

Priznanja 
Knjigama objavljenim u Laguni njeni pisci osvojili su brojne značajne književne i prevodilačke nagrade: „Ninova nagrada“, Andrićeva nagrada, Vitalova nagrada „Zlatni suncokret“, „Miloš Crnjanski“, „Laza Kostić“, „Kočićevo pero“, „Isidora Sekulić“, „Branko Ćopić“, „Stevan Sremac“, „Biljana Jovanović“, nagrada „Grigorije Božović“ , Nagrada Andrićevog instituta iz Andrićgrada, nagrada "Liplje" Banjalučkog sajma knjiga za savremenu književnost, priznanje kritičara za knjigu godine „Nagrada Meša Selimović“, nagrada „Desimir Tošić“, Nagrada Zmajevih dečjih igara, „Književna nagrada Neven“, regionalna nagrada „Meša Selimović“, Međunarodna nagrada za slobodu i žurnalizam, u nekoliko navrata nagrada Zlatni HIT LIBER, nagrade za prevod „Ljubiša Rajić“, „Radoje Tatić“ i „Dr Jovan Maksimović“.

Na Sajmu knjiga u Beogradu 2016. godine „Laguna“ je proglašena za izdavača godine , a više puta na Sajmu knjiga u Beogradu bila je proglašena za izdavača godine po oceni novinara.

Vidi još 
 Radio Laguna

Reference

Spoljašnje veze 
 Zvanični veb-sajt

Nastanci 1998.
Srpske izdavačke kuće
Kompanije u Beogradu